Vrystaat boer se lyk in vlak graf gevindDie liggaam van ŉ Vrystaatse boer is vanoggend in ŉ vlak graf gevind op sy plaas naby Reitz. ŉ Polisiewoordvoerder, sers. Mmako Mophireng, sê die slagoffer se 26-jarige seun, wat in Bethlehem woon en werk, het vroeër vanoggend onraad vermoed toe hy sy ma en pa probeer skakel het en ŉ onderbekende persoon hulle selfone geantwoord het. Mophireng sê die polisie het na die toneel gehaas waar hulle die seun se 56-jarige ma en 85-jarige ouma in die plaashuis aangetref het. Hy sê beide was vasgebind en die ouma is glo verkrag. Hulle is na die hospitaal op Bethlehem geneem vir verdere behandeling. Mophireng sê die boer is na ŉ uitgebreide soektog in ŉ vlak graf gevind sowat 500m van die plaashuis. Hy sê die boer is glo met ŉ stomp voorwerp oor die kop geslaan. Volgens Mophiring is twee verdagtes in hegtenis geneem in ŉ informele nedersetting naby Reitz. Een van die mans het glo vir ŉ ruk op die slagoffer se plaas gewerk. Mophireng sê die mans word aangekla van moord, roof en verkragting en sal na verwagting Woensdag in die Reitz landdroshof verskyn.